

Številka: 35409-163/2018/24

Datum: 24. januar 2020

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14 in 51/16), 46. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg in 84/18 – ZIURKOE, v nadaljevanju: ZVO), 22. in 23. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Ur.l. RS, št. 73/05), 101.b člena Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg in 31/18, v nadaljevanju: ZON) v zvezi s 114., 119. in 273. členom Zakona o urejanju prostora (Uradni list RS, št. 61/17; v nadaljevanju: ZUreP-2) in 61. členom Zakona o prostorskem načrtovanju (Uradni list RS, št. 33/07, 70/08 – ZVO-1B, 108/09, 80/10 – ZUPUDPP, 43/11 – ZKZ-C, 57/12, 57/12 – ZUPUDPP-A, 109/12, 76/14 – odl. US, 14/15 – ZUUJFO in 61/17 – ZUreP-2; v nadaljevanju: ZPNačrt), na zahtevo stranke, v postopku celovite presoje vplivov na okolje za širitev industrijske cone Impol (v nadaljevanju: OPPN), Občini Slovenska Bistrica, naslednjo

**O D L O Č B O**

1. **Vplivi izvedbe OPPN na okolje so sprejemljivi, če bodo upoštevani ukrepi za preprečitev pomembnih vplivov na zdravje in počutje prebivalcev, navedeni v okoljskem poročilu za OPPN in povzeti v odloku o OPPN.**
2. **Občina Slovenska Bistrica mora zagotoviti izvedbo omilitvenih ukrepov in spremljanje vplivov izvedbe OPPN na okolje, kot je navedeno v okoljskem poročilu za OPPN v poglavjih 4 (Tla), 5 ( Vode), 6 (Zrak), 7 (Hrup), 8 (Odpadki), 9 (Svetlobno onesnaženje) in 10 (Zdravje ljudi), zlasti:** 
   1. **da se v času obratovanja izvajajo meritve in ocenjuje obremenjenost s hrupom v okolju in**
   2. **da raven hrupa na vzhodnem robu območja OPPN ne preseže mejnih vrednosti 63dBA za Ldan, 58dBA za Lvečer, 53 dBA za Lnoč in 63 dBA za Ldan.**
3. **Občina Slovenska Bistrica mora z rezultati spremljanja vplivov izvedbe OPPN iz prejšnje točke redno seznanjati javnost in v primeru preseganja mejnih vrednosti sprejeti dodatne ukrepe za zmanjšanje teh vplivov in za odpravo njihovih posledic.**
4. **V tem postopku ni bilo stroškov.**

**O b r a z l o ž i t e v**

I.

Ministrstvo za okolje in prostor (v nadaljevanju: ministrstvo) je dne 29. 11. 2019 prejelo vlogo Občine Slovenska Bistrica št. 3505-9/2017-66-1032 z dne 28. 11. 2019, dopolnjeno dne 16. 1. 2020, s katero so zaprosili za potrditev sprejemljivosti vplivov OPPN na okolje.

Vlogi so priložili naslednje dokumente:

* *Občinski podrobni prostorski načrt za širitev industrijske cone Impol, predlog prostorskega akta*, IBIS d.o.o., Slovenska Bistrica, februar 2018, dopolnitev 25.10.2018, dopolnitev 31.7.2019, 20.8.2019 (v tiskani obliki);
* *Odlok o občinskem podrobnem prostorskem načrtu za širitev industrijske cone Impol* (odlok\_predlog.pdf z dne 28. 11. 2019, na zgoščenki, prejeti dne 29. 11. 2019);
* *Okoljsko poročilo za Občinski podrobni prostorski načrt (OPPN) za širitev industrijske cone Impol*, Matrika ZVO, Zdravje, Varnost, Okolje, d.o.o., Ljubljana, 23. februar 2018, dopolnitve: 8.6.2018, 16.10.2018;
* mnenja, ki so jih k predlogu OPPN izdali MORS, Uprava RS za zaščito in reševanje, MORS, Direktorat za logistiko, Ministrstvo za kulturo, Ministrstvo za zdravje, Zavod RS za varstvo narave, OE Maribor, Direkcija RS za vode, Sektor območja Drave, Oddelek za okolje in prostor Občinske uprave Slovenska Bistrica, Telemach d.o.o., Telekom Slovenije d.d., Plinovodi d.o.o., Petrol d.d., Komunala Slovenska Bistrica d.o.o. in Elektro Maribor d.d.;
* Javno naznanilo o javni razgrnitvi in javni obravnavi dopolnjenega osnutka OPPN z dne 17. 4. 2019 (<https://www.slovenska-bistrica.si/objava/187636>);
* Zabeležka javne obravnave OPPN, Občina Slovenska Bistrica, št. 3505-9/2017-40-1032 z dne 27. 5. 2019;
* Stališča do pripomb v okviru priprave OPPN, Občina Slovenska Bistrica, št. 3505-9/2017-39-1032 z dne 27. 5. 2017

Z OPPN se načrtuje širitev industrijske cone podjetja Impol d.o.o. v naselju Slovenska Bistrica na sosednje zemljišče (št. parcel 871/12, 884/11, 884/13, 884/17 in 2480/11, k.o. Slovenska Bistrica), z njim pa se dopušča naslednje gradnje ter izvedbe gradbenih in drugih del:

- odstranitev naprav in objektov,

- gradnja novih objektov,

- rekonstrukcije in vzdrževalna dela na obstoječih objektih,

- spremembe namembnosti objektov ali njihovih delov v okviru dopustnih dejavnosti,

- postavitev enostavnih in nezahtevnih objektov ter

- gradnja nove in vzdrževanje ter rekonstrukcija obstoječe komunalne, energetske, prometne in druge gospodarske infrastrukture ter urejanje zunanjih zelenih in utrjenih površin.

Dopustne so proizvodne dejavnosti - proizvodno skladiščni kompleks, prometni terminali, skladiščno-prodajna in predelovalna dejavnost, tovarniške trgovine, komunalne dejavnosti in distribucija energije in naslednje vrste objektov:

12203 druge upravne in pisarniške stavbe (za potrebe proizvodnih in logističnih dejavnosti v coni)

1230 Trgovske stavbe in stavbe za storitvene dejavnosti

1242 Garažne stavbe

125 Industrijske stavbe in skladišča

2112 Lokalne ceste in javne poti, nekategorizirane ceste in gozdne ceste

2222 Lokalni vodovodi

2223 Cevovodi za odpadno vodo

2224 Lokalni (distribucijski) elektroenergetski vodi in lokalna (dostopovna) komunikacijska omrežja

24205 Drugi gradbeni inženirski objekti, ki niso uvrščeni drugje

Ministrstvo je z odločbo št. 35409-242/2017/13 z dne 6. november 2017 odločilo, da je za OPPN treba izvesti celovito presojo vplivov na okolje. Ker se z OPPN za cca 2 ha povečuje površina industrijske cone Impol, ki obsega cca 20 ha, za načrtovano širitev industrijske cone presoja vplivov na okolje na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15 in 26/17) ni obvezna, obvezna pa je izvedba predhodnega postopka, v katerem se ugotavlja obveznost presoje vplivov na okolje na podlagi verjetno pomembnih vplivov izvedbe nameravanega posega v okolje.

Ker gre v primeru OPPN torej za plan, ki določa rabo majhnih območij na lokalni ravni, je ministrstvo na podlagi tretjega odstavka 40. člena ZVO, Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Ur. l. RS 9/09) in ob upoštevanju mnenja Ministrstva za zdravje ocenilo, da bi izvedba OPPN lahko imela verjetno pomembne vplive na okolje z vidika varovanja zdravja ljudi.

II.

Na podlagi drugega odstavka 46. člena ZVO ministrstvo izda odločbo, s katero potrdi sprejemljivost plana, če presodi, da so njegovi vplivi na okolje sprejemljivi, ali potrditev zavrne, če presodi, da vplivi izvedbe plana na okolje niso sprejemljivi. Pri tem upošteva ugotovitve okoljskega poročila, izdelanega na podlagi 41. člena ZVO, mnenja in pripombe javnosti iz 43. člena ZVO ter mnenja nosilcev urejanja prostora o upoštevanju smernic po predpisih o načrtovanju prostora.

Ker se je postopek priprave OPPN začel pred uveljavitvijo ZUreP-2, se v tem postopku glede sprejemanja OPPN upoštevajo določbe ZPNačrt.

1. Vplivi izvedbe OPPN na okolje so bili ugotovljeni in ovrednoteni v zgoraj citiranem okoljskem poročilu. Kot sledi iz obvestila ministrstva št. 35409-163/2018-13 z dne 5.aprila 2019, na zadnjo dopolnitev okoljskega poročila ni bilo več pripomb ali zahtev za dopolnitev, zato je štelo za ustrezno in se je lahko javno razgrnilo.

Iz okoljskega poročila sledi, da bodo vplivi izvedbe OPPN nebistveni ali pozitivni pri doseganju naslednjih okoljskih ciljev OPPN:

* Dobro kakovostno stanje tal,
* Ustrezno ravnanje z odpadnimi vodami na območju OPPN,
* Kakovost zunanjega zraka pod mejnimi vrednostmi.

Iz okoljskega poročila tudi sledi, da bi bili vplivi izvedbe OPPN lahko bistveni, če ne bodo izvedeni ukrepi za preprečitev pomembnih vplivov (omilitveni ukrepi), glede doseganja naslednjih okoljskih ciljev:

* Obremenjenost najbližjih stanovanjskih območij na Kajuhovi in Tomšičevi ulici s hrupom pod mejnimi vrednostmi v času gradnje (začasni vplivi) in v času obratovanja (kumulativni vplivi),
* Ustrezno ravnanje z odpadki v času gradnje,
* Zdravo okolje za ljudi (začasni in kumulativni vplivi).

Okoljsko poročilo zato predvideva naslednje omilitvene ukrepe:

1. Na celotni vzhodni meji OPPN (ob ograji) raven hrupa ne sme presegati: 63dBA za Ldan, 58dBA za Lvečer, 53 dBA za Lnoč in 63 dBA za Ldvn.
2. Čas obratovanja gradbišča: le v dnevnem času od 7:00–18:00. Dovoz in odvoz gradbenih vozil na območju OPPN v času gradnje naj poteka s severne strani (Mroževa in nato Partizanska ulica). Delež bolj hrupnih del (izkop zemljine, odvoz zemljine, predelave zemljine, deponiranje zemljine na lokaciji sami, utrjevanje za temeljenje, ipd) ne sme presegati 10 % delovnih dni v kontekstu celotnega časa gradnja objektov na območju OPPN.
3. Investitor graditve objekta mora zagotoviti, da izvajalci gradbenih del na gradbišču hranijo ali začasno skladiščijo odpadke, ki nastajajo pri gradbenih delih, ločeno po vrstah gradbenih odpadkov iz klasifikacijskega seznama odpadkov.
4. Investitor mora zagotoviti, da izvajalci gradbenih del odpadke hranijo ali začasno skladiščijo na gradbišču tako, da ne onesnažujejo okolja in je zbiralcu gradbenih odpadkov omogočen dostop za njihov prevzem ali prevozniku gradbenih odpadkov za njihovo odpremo. Če hramba ali začasno skladiščenje gradbenih odpadkov ni možna na gradbišču, mora investitor zagotoviti, da izvajalci gradbenih del gradbene odpadke odlagajo neposredno po nastanku v zabojnike.
5. Nevarne odpadke je treba zbirati ločeno (prepovedano je mešanje nevarnih odpadkov z ostalimi odpadki). Določeno mora biti ustrezno opremljeno mesto na območju gradbišča (izven gradbene jame) za začasno skladiščenje nevarnih odpadkov, skladiščne posode za nevarne odpadke pa morajo biti iz ustreznih materialov (odpornih na skladiščene snovi), zaprte in ustrezno označene (oznaka odpadka, oznaka nevarnosti), s čimer bo preprečeno iztekanje ali izpiranje nevarnih snovi v tla in podtalnico.
6. Zagotovljen mora biti reden odvoz z območja gradbišča, pri čemer mora investitor zagotoviti, da izvajalci gradbenih del gradbene odpadke oddajo zbiralcu gradbenih odpadkov in nevarne odpadke oddajo pooblaščeni organizaciji za zbiranje nevarnih odpadkov, kar mora biti tudi ustrezno evidentirano. Prepovedano je izlivanje nevarnih in drugih tekočih odpadkov v tla (ali v kanalizacijski sistem, ko bo ta zgrajen).
7. Skladiščenje nevarnih kemikalij, ki se uporabljajo pri gradnji in ki so kot nevarne opredeljene skladno z določili predpisov o kemikalijah, mora ustrezati veljavnim normativom, da se preprečijo škodljivi vplivi na podtalnico in okolje.

Ostala področja (kmetijska zemljišča, gozdovi, krajina, narava, podnebne spremembe, raba kmetijskih zemljišč, krajina itd) glede na vsebino in območje OPPN v okoljskem poročilu zaradi malo verjetnih ali manj pomembnih vplivov niso bila podrobneje obravnavana.

1. Ministrstvo je na podlagi vloge in javno objavljenih informacij ugotovilo, da je Občina Slovenska Bistrica vključila javnost v postopek sprejemanja OPPN, kot se zahteva s 43. členom ZVO in sicer:

* je javna razgrnitev OPPN in okoljskega poročila na podlagi javnega naznanila Občine Slovenska Bistrica potekala v času od d 24. 4. 2019 do vključno 24. 5. 2019., v prostorih oddelka za okolje in prostor Občine Slovenska Bistrica, Kolodvorska ulica 10 in v prostorih Krajevne skupnosti Pohorski odred, Tomšičeva ulica 24;
* je bila dne 23. 5. 2019 z začetkom ob 10.00 uri v prostorih sejne sobe Občine Slovenska Bistrica izvedena javna obravnava,
* so bile z javnim naznanilom zainteresirane fizične in pravne osebe pozvane, da na razgrnjeno gradivo podajo svoje morebitne pripombe in predloge, da so se v času javne razgrnitve zbirale pisne pripombe in predlogi na razgrnjeno gradivo, v okviru javne obravnave pa so bile pripombe lahko podane tudi ustno, ter da
* pripomb javnosti na OPPN in okoljsko poročilo ni bilo.

1. Ministrstvo je proučilo mnenja, ki jih je pridobila in posredovala Občina Slovenska Bistrica skladno z 61. členom ZPNačrt, iz katerih izhaja, da:

* je po javni razgrnitvi Občina Slovenska Bistrica na podlagi strokovnega mnenja Nacionalnega laboratorija za zdravje, okolje in hrano, št. 212b-09/1649-19 /NP – 738876-3 z dne 5. 8. 2019 dopolnila predlog OPPN (dokument z dne 28.11.2019), in sicer v členih 6. člen (lega objektov), 17. člen (odvajanje odpadnih voda), 19. člen (energetska infrastruktura), (27. člen (varovanje okolja), 30. člen (varovanje zdravja ljudi) in 32. člen (dopustna odstopanja) ter z novim 36. členom, ki določa nadzor in spremljanje stanja okolja – kazalce, ki se spremljajo, in nosilce monitoringa;
* bodo vplivi OPPN na zdravje ljudi ob upoštevanje določb iz prejšnje alineje sprejemljivi, kot sledi iz mnenja Ministrstva za zdravje št. 350-47/2019-9 z dne 27. 11. 2019;
* so bile pri pripravi OPPN upoštevane smernice Direkcije RS za vode, Sektor območja Drave, št. 35020-150-2017-2;
* so v OPPN predlagane rešitve sprejemljive z vidika kulturne dediščine;
* OPPN ne bo vplival na varovana območja narave, naravne vrednote in biotsko raznovrstnost;
* je OPPN usklajen z zahtevami varstva pred naravnimi in drugimi nesrečami ter varstva pred požari;
* je OPPN sprejemljiv z vidika vplivov na vodni režim in stanje voda.

Na podlagi navedenih ugotovitev ad A, B in C je ministrstvo presodilo, da so vplivi izvedbe OPPN na okolje sprejemljivi, ob upoštevanju omilitvenih ukrepov, in se OPPN lahko potrdi.

III.

V skladu z določili Uredbe o okoljskem poročilu in podrobnejšem postopku celovite presoje vplivov izvedbe planov na okolje (Ur. list RS, št. 73/05) se s potrditvijo plana določi tudi omilitvene ukrepe, merila in pogoje, ki morajo biti izpolnjeni, da se plan lahko izvede, ter načine spremljanja izvajanja plana, ter odloči o spremljanju stanja okolja zaradi izvajanja plana: obsegu, kazalcih oz. merilih, nosilcih, načinu in rokih poročanja. Ministrstvo je ocenilo, da so omilitveni ukrepi, predlagani z okoljskim poročilom, ustrezno zajeti v 27. členu odloka o OPPN. Okoljsko poročilo je predlagalo tudi način spremljanja stanja okolja, ki je povzet v 36. členu odloka o OPPN. Ta odločba določa Občino Slovenska Bistrica, ki je pripravljavec plana po ZVO, kot odgovorno osebo za spremljanje posledic izvedbe OPPN na okolje, meritve, ki se morajo izvajati, ter način poročanja o rezultatih. Ker je pogoj za sprejemljivost OPPN uspešna izvedba omilitvenih ukrepov in je spremljanje stanja okolja namenjeno preprečitvi ali odpravi nadaljnjih morebitnih škodljivih vplivov, je Občini Slovenska Bistrica naložena tudi obveznost sprejetja dodatnih ukrepov nastopa bistvenih, nesprejemljivih ali nepredvidenih vplivov na okolje.

Na podlagi 2a. alineje 1. odstavka 23. člena in 4. alineje 1. odstavka 24. člena Zakona o upravnih taksah (Ur.l. RS št. 106/2010) je izdaja te odločbe oproščena takse.

S tem je odločba utemeljena.

**Pouk o nadaljnjem postopku:** Skladno s 47. členom ZVO mora Občina Slovenska Bistrica o sprejemu OPPN obvestiti ministrstvo ter nosilce urejanja prostora, na krajevno običajen način in z objavo v svetovnem spletu pa tudi javnost. Obvestilo vsebuje zlasti:

1. opis vključenosti okoljevarstvenih zahtev v OPPN,

2. upoštevanje mnenj in pripomb iz postopka celovite presoje vplivov izvedbe plana na okolje,

3. razloge za sprejete odločitve glede na možne alternative in

4. opis načina spremljanja vplivov na okolje pri izvajanju OPPN.

**Pouk o pravnem sredstvu:** Zoper to odločbo ni pritožbe, pač pa se lahko sproži upravni spor in sicer z vložitvijo tožbe v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži neposredno pri navedenem sodišču ali pošlje po pošti.

Pripravila:

Katarina Celič Simon Zajc

sekretarka minister

Vročiti:

Občina Slovenska Bistrica, Kolodvorska 10, 2310 Slovenska Bistrica

V vednost po e-pošti:

Zavod RS za varstvo narave, OE Maribor,

Ministrstvo za kulturo

Ministrstvo za zdravje

Direkcija RS za vode, Sektor območja Drave

Agencija RS za okolje